חוק הנוער (שפיטה, ענישה ודרכי טיפול) (תיקון מס' 22 - הוראת שעה), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2576, עמ' 1188, 2016-08-11T00:00:00+03:00
חוק הנוער (שפיטה, ענישה ודרכי טיפול), התשל"א–1971, קבע לפני התיקון, כי לא ניתן להטיל עונש מאסר על קטין שטרם מלאו לו 14 שנים ביום מתן גזר הדין.
בתיקון לחוק, נקבעה הוראת שעה לפרק זמן של שלוש שנים, לפיה בית המשפט יהיה רשאי לצוות שקטין שהורשע בעבירת הריגה, רצח או ניסיון לרצח ושטרם מלאו לו 14 שנים ביום מתן גזר הדין, יוחזק במעון נעול לפרק הזמן שיקבע, וכי המשך נשיאת עונשו תרוצה במאסר בשלב מאוחר יותר, ובלבד שבעת העברתו למאסר ימלאו לקטין 14 שנים לפחות. בית המשפט יהיה רשאי לצוות כאמור, רק לאחר ששקל את נסיבות המקרה, השפעת המאסר על הקטין, גיל הקטין בעת ביצוע העבירה ונסיבותיו האישיות של הקטין. אם ציווה בית המשפט על החזקה במעון נעול והעברה מאוחר יותר למאסר כאמור, יקיים בית המשפט דיון מעקב, לקראת תום תקופת ההחזקה במעון הנעול ולפני העברתו של הקטין למאסר. בדיון זה, בית המשפט יהיה רשאי להורות על דחיית המאסר והמשך החזקתו של הקטין במעון הנעול לתקופה שנותרה להשלמת העונש, על קיצור תקופת המאסר או על ביטול  המאסר ועל המשך החזקתו של הקטין במעון נעול, כל זאת לתקופה שלא תעלה במצטבר על התקופה שנותרה להשלמת העונש עליו הורה.